PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/080	Bratislava, 21. júla 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľmi BUS TRANSPORT, s. r. o., Malodunajská 1, 821 07 Bratislava, IČO 35868473, zastúpeným spoločnosťou Law & Trust - advokátska kancelária, spol. s r. o., Mlynské Nivy 43, 821 09  Bratislava, IČO 35821477 a Fond národného majetku Slovenskej republiky, Drieňová 27, 821 01 Bratislava, IČO 17333768, zastúpeným JUDr. Slavomírom Jurčom, Bardejov, vo veci koncentrácie podnikateľov spoločnosti BUS TRANSPORT, s. r. o., Malodunajská 1, 821 07 Bratislava, IČO 35868473 a Fond národného majetku Slovenskej republiky, Drieňová 27, 821 01 Bratislava, IČO 17333768

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou spočívajúcou v získaní priamej kontroly podnikateľmi spoločnosti BUS TRANSPORT, s. r. o., Malodunajská 1, 821 07 Bratislava, IČO 35868473 a Fond národného majetku Slovenskej republiky, Drieňová 27, 821 01 Bratislava, IČO 17333768, nad podnikom podnikateľa Slovenská autobusová doprava Bratislava, akciová spoločnosť, Rožňavská 2, 820 04 Bratislava, IČO 35821019, na základe Zmluvy o kúpe akcií č. 2240/2005 zo dňa 8. 4. 2005.

O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo listom spoločnosti BUS TRANSPORT, s. r. o., Malodunajská 1, 821 07 Bratislava, IČO 35868473 (ďalej len „BUS“), zaevidovaným úradom pod číslom 2148/2005 dňa 14. 4. 2005 a listom Fondu národného majetku Slovenskej republiky, Drieňová 27, 821 01 Bratislava, IČO 17333768 (ďalej len „FNM SR“), zaevidovaným úradom pod číslom 2146/2005 dňa 14. 4. 2005, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) - „získanie priamej spoločnej kontroly spoločnosťou BUS a FNM SR nad spoločnosťou Slovenská autobusová doprava Bratislava, akciová spoločnosť, Rožňavská 2, P. O. BOX 35, 820 04 Bratislava, IČO 35821019 (ďalej len „SAD Bratislava“), na základe Zmluvy o kúpe akcií č. 2240/2005 zo dňa 8. 4. 2005 (ďalej len „Zmluva“)“.

Na základe tohto oznámenia sa dňa 14. 4. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania (ďalej len „SK“) 0051/OK/2005.

Úrad, listom číslo 2370/PMÚ SR/2005 zo dňa 25. 4. 2005, oboznámil oznamovateľov BUS a FNM SR so začatím predmetného správneho konania a zároveň ho vyzval na doplnenie oznámenia koncentrácie vzhľadom na to, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t. j. oznámenie koncentrácie bolo neúplné.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk na účet úradu dňa 14. 4. 2005.

Na skutočnosť, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky, t. j. oznámenie koncentrácie bolo neúplné, úrad písomne upozornil oznamovateľov BUS a FNM SR listami číslo 2370/PMÚ SR/2005 zo dňa 25. 4. 2005; 2686/PMÚ SR/2005 zo dňa 11. 5. 2005; 2862/PMÚ SR/2005 zo dňa 19. 5. 2005 a 2948/PMÚ SR/2005 zo dňa 24. 5. 2005, v ktorých ich úrad ďalej vyzval na doplnenie oznámenia predmetnej koncentrácie a upozornil ich, že podľa § 11 zákona lehota na vydanie rozhodnutia nezačala plynúť.
Oznamovatelia BUS a FNM SR doplnili oznámenie koncentrácie listami, zaevidovanými úradom pod číslami 2407/2005 dňa 26. 4. 2005; 2625/2005 dňa 6. 5. 2005; 2817/2005 dňa 17. 5. 2005 a 2916/2005 dňa 20. 5. 2005. Dňa 20. 5. 2005 boli listom, zaevidovaným úradom pod číslom 2916/2005, doručené informácie a podklady doplňujúce oznámenie predmetnej koncentrácie podľa § 10 ods. 12 zákona a vyhlášky, t. j. oznámenie koncentrácie bolo týmto dňom úplné. Dňa 23. 5. 2005 začala podľa § 11 zákona plynúť lehota na vydanie rozhodnutia vo veci predmetnej koncentrácie.

Z podkladov a informácií, ktoré boli úradu predložené oznamovateľmi BUS a FNM SR v predmetnom správnom konaní, vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov.
Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

FNM SR

FNM SR je podľa § 27 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon č. 92/1991 Zb.“) právnická osoba zriadená osobitným zákonom, zapísaná do obchodného registra, ktorá vykonáva činnosť podľa zákona č. 92/1991 Zb. vo verejnom záujme.
FNM SR podľa výpisu z Obchodného registra Okresného súdu Bratislava I, oddiel Po, vložka číslo 30/B zo dňa 12. 4. 2005, je inou právnickou osobou. Medzi predmety činnosti FNM SR patrí aj preberanie majetku štátu schváleného na prevod na iné osoby v rámci privatizácie podľa zákona č. 92/1991 Zb.; nadobúdanie akcií na základe účasti na podnikaní akciových spoločností a vykonávanie práv akcionára a predávanie privatizovaného majetku vo verejných dražbách.

Z vyššie uvedených skutočností vyplýva, že FNM SR je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Na základe splnomocnenia podnikateľa FNM SR zo dňa 11. 11. 2002, zastúpeného podpredsedom výkonného výboru Ing. Petrom Huňorom a členom výkonného výboru Ing. Karolom Dudásom, bol JUDr. Slavomír Jurč, Bardejov, splnomocnený, aby zastupoval FNM SR vo všetkých úkonoch týkajúcich sa konania na úrade vo veci predmetnej koncentrácie.

BUS

Spoločnosť BUS podľa výpisu z Obchodného registra Okresného súdu Bratislava I, oddiel Sro, vložka číslo 29935/B zo dňa 28. 4. 2005, je spoločnosťou s ručením obmedzeným so základným imaním 200 000 Sk, ktorá bola zapísaná dňa 24. 10. 2003 a založená zakladateľskou listinou vo forme notárskej zápisnice č. N 71/2003, Nz 9451/2003 zo dňa 10. 2. 2003 podľa § 105 až § 153 Obchodného zákonníka. Predmetom podnikania (činnosti) spoločnosti BUS sú automatizované spracovanie dát; vedenie účtovníctva; predaj motorových vozidiel, súčiastok a príslušenstva dvojstopých motorových vozidiel a iné. Spoločnosť BUS v rokoch 2003, 2004 ani v roku 2005 nevyrábala žiadne tovary a neposkytovala žiadne služby.
Spoločnosť BUS vlastní Živnostenský list číslo živnostenského registra 102-33322 zo dňa 12. 3. 2003 vydaný Okresným úradom Bratislava II, odborom živnostenského podnikania na vykonávanie ohlasovacích živností okrem iných automatizované spracovanie dát; vedenie účtovníctva; predaj motorových vozidiel, súčiastok a príslušenstva dvojstopých motorových vozidiel.

Spoločníkmi spoločnosti BUS sú:
–	spoločnosť HB REAVIS MANAGEMENT, spol. s r. o., Horná 65, 974 01 Banská Bystrica, Slovenská republika (ďalej len „SR“), IČO 31381120 (ďalej len „HB Reavis Management“) ktorá vlastní 70 %-ný obchodný podiel;
–	spoločnosť Tourbus, a. s., Opuštená 4, 600 02 Brno, Česká republika (ďalej len „ČR“), IČ 48533076, ktorá vlastní 30 %-ný obchodný podiel.

Na základe plnej moci spoločnosti BUS zo dňa 16. 5. 2005, zastúpenej Ing. Robertom Šindlerom, konateľom spoločnosti BUS, bola spoločnosť  Law & Trust - advokátska kancelária, spol. s r. o., Mlynské Nivy 43, 821 09  Bratislava, IČO 35821477, zastúpená Mgr. Marcelom Sedlákom, splnomocnená, aby zastupovala spoločnosť BUS v celom rozsahu v správnom konaní  číslo SK 0051/OK/2005 vo veci predmetnej koncentrácie.

Z vyššie uvedeného je zrejmé, že spoločnosť BUS je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Skupina HB Reavis

Podnikateľ BUS patrí do skupiny spoločností HB Reavis, ktorej materskou spoločnosťou je spoločnosť HB Reavis Management.

Spoločnosť HB Reavis Management je podľa výpisu z Obchodného registra Okresného súdu Banská Bystrica, oddiel Sro, vložka číslo 7799/S je spoločnosťou s ručením obmedzeným, má základné imanie 1 743 000 Sk a bola zapísaná dňa 18. 10. 1994. Predmetom jej činnosti sú sprostredkovanie predaja, kúpy a nájmu nehnuteľností; kúpa nehnuteľností za účelom ich ďalšieho predaja alebo nájmu; inžinierska činnosť, okrem vybraných činností v stavebníctve; výkon činnosti stavbyvedúceho - pozemné stavby; výkon činnosti stavebného dozoru - pozemné stavby; staviteľ - vykonávanie jednoduchých stavieb a poddodávok; vykonávanie inžinierskych, priemyslových, bytových a občianskych stavieb (vrátane vybavenosti sídliskových celkov) a ďalšie, vykonáva stavebný manažment.

Spoločnosť HB Reavis Management priamo kontroluje nasledujúce spoločnosti pôsobiace v SR:

Prostredníctvom 100 %-ného obchodného podielu spoločnosť AUCLUB, s. r. o., Moskovská 13, 811 08 Bratislava, IČO 35868538 (ďalej len „Auclub“), ktorá podľa výpisu z Obchodného registra Okresného súdu Bratislava I, oddiel Sro, vložka číslo 29941/B je spoločnosťou s ručením obmedzeným, má základné imanie 200 000 Sk a bola zapísaná dňa 27. 10. 2003. Predmetom jej činnosti sú sprostredkovateľská činnosť v rozsahu voľných živností; činnosť organizačných a ekonomických poradcov; faktoring a forfaiting; leasingová činnosť a podobne, v rokoch 2003 a 2004 sa venovala realitnej činnosti, v roku 2005 nevyrába žiadne tovary a neposkytuje žiadne služby.

Prostredníctvom 100 %-ného obchodného podielu spoločnosť HB REAVIS DEVELOPMENT, s. r. o., Plynárenská 1, 821 09 Bratislava, IČO 35874805 (ďalej len „HB Reavis Development“), ktorá podľa výpisu z Obchodného registra Okresného súdu Bratislava I, oddiel Sro, vložka číslo 30580/B je spoločnosťou s ručením obmedzeným, má základné imanie 200 000 Sk a bola zapísaná dňa 29. 1. 2004. Predmetom jej činnosti sú podnikateľské poradenstvo v rozsahu voľnej živnosti; sprostredkovateľská činnosť v oblasti obchodu, výroby a služieb v rozsahu voľnej živnosti; reklamná a propagačná činnosť v rozsahu voľnej živnosti a iné, v rokoch 2004 a 2005 nevyrábala žiadne tovary a neposkytovala žiadne služby.

Prostredníctvom 100 %-ného podielu akcií spoločnosť HB Reavis, a. s., Horná 65, 974 01 Bynská Bystrica, IČO 35757141 (ďalej len „HB Reavis“). Spoločnosť HB Reavis podľa výpisu z Obchodného registra Okresného súdu Banská Bystrica, oddiel Sa, vložka číslo 677/S je akciovou spoločnosťou, má základné imanie 4 000 000 Sk a bola zapísaná dňa 1. 12. 1998. Predmetom jej činnosti sú sprostredkovanie kúpy, predaja a prenájmu nehnuteľností; kúpa nehnuteľností za účelom ďalšieho predaja alebo nájmu; poradenská činnosť v oblasti nehnuteľností; sprostredkovanie v oblasti obchodu a služieb; staviteľ - vykonávanie jednoduchých stavieb a poddodávok; výkon činnosti stavebného dozoru, odbor pozemné stavby; výkon činnosti stavbyvedúceho, odbor pozemné stavby a ďalšie, v rokoch 2002 až 2004 sa zaoberala realitnou činnosťou, v roku 2005 nevyrába žiadne tovary a neposkytuje žiadne služby.

Z vyššie uvedeného vyplýva, že spoločnosti HB Reavis Management, Auclub, HB Reavis Development a HB Reavis sú podnikateľmi podľa § 2 Obchodného zákonníka, a teda sú podnikateľmi podľa § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

SAD Bratislava

FNM SR založil spoločnosť SAD Bratislava zakladateľskou listinou zo dňa 10. 9. 2001 podľa § 154 až § 220 Obchodného zákonníka. FNM SR vlastní všetky akcie spoločnosti SAD Bratislava.
Spoločnosť BUS podľa výpisu z Obchodného registra Okresného súdu Bratislava I, oddiel Sa, vložka číslo 2815/B zo dňa 17. 3. 2005, je akciovou spoločnosťou so základným imaním 357 376 000 Sk, ktorá bola zapísaná dňa 1. 10. 2001. Hlavným predmetom jej činnosti je pravidelná autobusová doprava.

Účastníci konania BUS a FNM SR v oznámení predmetnej koncentrácie uviedli, že spoločnosť SAD Bratislava vlastní dopravné licencie na vykonávanie:
•	mestskej hromadnej dopravy (ďalej len „MHD“) v meste Malacky - 6 liniek;
•	MHD v meste Pezinok - 6 liniek;
•	vnútroštátnej pravidelnej verejnej prímestskej autobusovej dopravy - 42 liniek;
•	vnútroštátnej pravidelnej verejnej diaľkovej autobusovej dopravy - 6 liniek;
•	medzinárodnej verejnej autobusovej dopravy - 11 liniek.

Z vyššie uvedeného vyplýva, že SAD Bratislava je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2. Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

V oznámení predmetnej koncentrácie podnikatelia FNM SR a BUS opísali štruktúru predmetnej koncentrácie nasledovne:

„Vláda SR uznesením č. 681 z 7. 7. 2004 vydala podľa § 10 ods. 1 zákona č. 92/1991 Zb. rozhodnutie č. 681/2004 o privatizácii priamym predajom 49 % akcií spoločnosti SAD Bratislava. Ministerstvom hospodárstva SR vo výberovom konaní pre výber nadobúdateľa 49 % akcií spoločnosti SAD Bratislava v novembri 2003 vybralo spoločnosť BUS. Kupujúci spoločnosť BUS nadobudne Zmluvou od FNM SR 175 114 ks akcií spoločnosti SAD Bratislava, čo predstavuje 49 %-ný podiel akcií na základnom imaní tejto spoločnosti a po splnení odkladacích podmienok 60 753 ks akcií spoločnosti SAD Bratislava, čo predstavuje 17 %-ný podiel akcií na základnom imaní tejto spoločnosti ku dňu podpisu Zmluvy.“
„Na základe Zmluvy dochádza k získaniu priamej spoločnej kontroly spoločnosťou BUS a FNM SR nad spoločnosťou SAD Bratislava.“
Za účastníkov koncentrácie označili podnikateľov FNM SR a BUS.

	Úrad po preštudovaní Zmluvy zistil nasledujúce skutočnosti:

	Podľa čl. 1 ods. 1.1 Zmluvy predávajúci nadobudol a je majiteľom 100 % akcií spoločnosti SAD Bratislava v súlade so zákonom č. 92/1991 Zb.
Podľa čl. I ods. 1.3 Zmluvy vláda SR uznesením č. 681 zo dňa 7. 7. 2004 vydala podľa § 10 ods. 1 zákona č. 92/1991 Zb. rozhodnutie č. 681/2004 o privatizácii priamym predajom akcií spoločnosti SAD Bratislava. Kupujúci bol vybraný Ministerstvom hospodárstva SR vo výberovom konaní.
Podľa čl. 2 ods. 2.1 Zmluvy predávajúci predáva a kupujúci kupuje 175 114 ks akcií, čo predstavuje 49 %-ný podiel na základnom imaní spoločnosti SAD Bratislava ku dňu uzavretia Zmluvy.

Na základe Zmluvy úrad zistil, že podnikateľ FNM SR ako výhradný vlastník prevádzaných akcií spoločnosti SAD Bratislava predá 49 % akcií spoločnosti SAD Bratislava podnikateľovi BUS. Zmluva predstavuje právny základ pre nadobudnutie 49 % akcií spoločnosti SAD Bratislava podnikateľom BUS. Vlastníkom 51 % akcií spoločnosti SAD Bratislava zostane podnikateľ FNM SR.

Na základe úplného znenia Stanov SAD Bratislava zo dňa 4. 2. 2002 (ďalej len „Stanovy“) úrad zistil, že:
•	valné zhromaždenie sa skladá zo všetkých na ňom prítomných akcionárov;
•	počet hlasov akcionára sa spravuje menovitou hodnotou jeho akcií, pričom akcionár má toľko hlasov, koľkokrát je súčet menovitých hodnôt jeho akcií násobkom 1 000 Sk;
•	valné zhromaždenie rozhoduje o použití finančných prostriedkov z peňažného vkladu na zvýšenie základného imania spoločnosti SAD Bratislava súvisiaceho s platobnými podmienkami dohodnutými v Zmluve, t. j. rozhoduje o väčšine investícií, dvojtretinovou väčšinou prítomných hlasov;
•	valné zhromaždenie rozhoduje o uzatvorení zmluvy o výkone vo verejnom záujme a o odstúpení od tejto zmluvy pri nedodržaní zmluvných podmienok, t. j. rozhoduje o strategickom obchodnom pláne, dvojtretinovou väčšinou prítomných hlasov.

Úrad na základe vyššie uvedených ustanovení Stanov SAD Bratislava zistil, že o strategickom obchodnom správaní spoločnosti SAD Bratislava nemôže rozhodovať nezávisle len jeden akcionár, ale akcionári sa musia dohodnúť na určovaní a prijímaní strategických zámerov obchodnej politiky podnikateľa SAD Bratislava, a teda predmetnou koncentráciou ide o získanie kontroly dvomi podnikateľmi FNM SR a BUS nad podnikom podnikateľa SAD Bratislava.
Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, pričom ide o priamu kontrolu dvomi podnikateľmi FNM SR a BUS nad podnikom podnikateľa SAD Bratislava, t. j. že sa jedná o koncentráciu v zmysle zákona.

3. Účastníci správneho konania a koncentrácie

Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona dochádza k získaniu priamej kontroly dvomi podnikateľmi FNM SR a BUS nad podnikom podnikateľa SAD Bratislava. Z uvedeného vyplýva, že podnikateľmi, ktorí získavajú kontrolu sú FNM SR a BUS a podľa § 25 ods. 3 písm. d) zákona sú účastníkmi predmetného správneho konania.

Keďže podnikateľ FNM SR, ktorý pred koncentráciou výlučne kontroloval podnikateľa predstavujúceho predmet koncentrácie, t. j. SAD Bratislava, po koncentrácii bude kontrolovať tohto podnikateľa spoločne s ďalším podnikateľom BUS, účastníkmi koncentrácie sú podnikatelia, ktorí získavajú spoločnú kontrolu (FNM SR a BUS), a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava kontrola (SAD Bratislava), nie je účastníkom koncentrácie
Z uvedeného vyplýva, že účastníkmi koncentrácie sú podnikatelia FNM SR a BUS.

4. Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzavretá dňa 8. 4. 2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Účastníci konania FNM SR a BUS v oznámení predmetnej koncentrácie uviedli, že spoločný celosvetový celkový obrat účastníkov koncentrácie FNM SR a BUS za uzavreté účtovné obdobie predchádzajúce vzniku koncentrácie rok 2004, bol 8 385 387 000 Sk; prvý účastník koncentrácie FNM SR dosiahol v SR celkový obrat 5 359 402 000 Sk a druhý účastník koncentrácie BUS dosiahol v SR celkový obrat 3 025 985 000 Sk.
Úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie bol viac ako 1 200 000 000 Sk a aspoň dvaja účastníci koncentrácie FNM SR a BUS dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie, rok 2004.
Finančná pomoc v roku 2004 nebola poskytnutá ani jednému účastníkovi predmetnej koncentrácie.

Úrad zistil, že boli splnené podmienky uvedené v § 10 ods. 1 písm. a) zákona, t. j. že sa jedná o koncentráciu, ktorá podlieha kontrole úradu podľa § 10 ods. 1 písm. a) zákona.

6. Relevantné trhy

V súvislosti s posudzovaním vplyvu predmetnej koncentrácie na hospodársku súťaž úrad definoval relevantné trhy, na ktorých účastníci koncentrácie priamo alebo nepriamo pôsobia.
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.
Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastníci konania FNM SR a BUS v oznámení koncentrácie uviedli, že podnikateľ BUS patrí do skupiny HB Reavis. Skupina HB Reavis pôsobí na území SR prostredníctvom spoločností: HB Reavis Management v oblasti stavebného manažmentu; Auclub a HB Reavis v oblasti realitnej činnosti; BUS a HB Reavis Development od svojho založenia nevykonávali podnikateľskú činnosť.
Podnikateľ FNM SR prostredníctvom SAD Bratislava pôsobí na trhoch: MHD v mestách Malacky a Pezinok; prímestskej verejnej autobusovej dopravy na regionálnom území okresov Bratislava, Malacky, Pezinok a Senec; diaľkovej verejnej autobusovej dopravy na území SR; medzinárodnej verejnej autobusovej dopravy na území SR a členských štátov Európskej únie.
Účastníci konania FNM SR a BUS v oznámení koncentrácie ďalej uviedli, že predmetná koncentrácia nemá ovplyvnené relevantné trhy.

6.1. Tovarové relevantné trhy

	Úrad na základe zákona č. 168/1996 Z. z. o cestnej doprave v znení neskorších predpisov (ďalej len „zákon č. 168/1996 Z. z.“), zákona č. 315/1996 Z. z. o premávke na pozemných komunikáciách v znení neskorších predpisov, slovenských technických noriem STN 01 8500 Základné názvoslovie v doprave a STN 01 8521 Názvoslovie cestnej dopravy a prepravy, informácií a podkladov, poskytnutých úradu účastníkmi konania FNM SR a BUS, zistil nasledujúce skutočnosti:

Autobusová doprava je jazda vykonávaná autobusmi, t. j. motorovými vozidlami - konštrukciou a vybavením vhodnými a určenými na prepravu viac ako deviatich osôb (vrátane vodiča), pri ktorej sa prepravujú osoby a ich batožiny po pozemných komunikáciách a dopravných plochách a súčasne sa vykonávajú činnosti, ktoré bezprostredne s touto prepravou súvisia.

Podľa § 6 ods. 1 a 2 zákona č. 168/1996 Z. z. pravidelná autobusová doprava sa vykonáva na uspokojenie prepravných potrieb osôb ako pravidelne opakovaná preprava cestujúcich (ďalej len „cestujúci“) po vopred určenej trase dopravnej cesty s určenými zastávkami na nastupovanie a vystupovanie cestujúcich (ďalej len „autobusová linka“), ktorých dopravca prepravuje podľa prepravného poriadku, cestovného poriadku a tarify. Súčasťou pravidelnej autobusovej dopravy je preprava príručnej batožiny, prípadne aj cestovnej batožiny, domácich zvierat a autobusových zásielok. Pravidelnú autobusovú dopravu možno vykonávať pre vopred nevymedzený okruh cestujúcich alebo pre vopred vymedzený okruh cestujúcich s vylúčením ostatných cestujúcich.
Podľa § 6 ods. 3 zákona č. 168/1996 Z. z. verejná pravidelná autobusová doprava je vnútroštátna preprava cestujúcich na autobusovej linke medzi dvoma alebo viacerými obcami, najmä diaľková autobusová doprava, medzinárodná autobusová doprava, prímestská autobusová doprava alebo na území obce mestská autobusová doprava.
Podľa § 6 ods. 5 a ods. 6 zákona č. 168/1996 Z. z. dopravca v pravidelnej autobusovej doprave je ten, kto vykonáva prepravu cestujúcich aspoň na jednej autobusovej linke podľa zákona č. 168/1996 Z. z. Vnútroštátnu pravidelnú autobusovú dopravu môže vykonávať iba vnútroštátny dopravca.
Podľa § 21 ods. 1 zákona č. 168/1996 Z. z. medzinárodná cestná doprava je doprava osôb a vecí cestnými vozidlami, pri ktorej východiskové miesto a cieľové miesto leží na území dvoch rozličných štátov, alebo doprava pri ktorej východiskové a cieľové miesto síce leží na území toho istého štátu, alebo časť jazdy sa uskutoční na území iného štátu.
Podľa § 8 ods. 1 písm. a) a b) zákona č. 168/1996 Z. z. dopravca je okrem všeobecných povinností dopravcu povinný vykonávať pravidelnú autobusovú dopravu v súlade s dopravnou licenciou a so zmluvou o výkone vo verejnom záujme (ďalej len „prevádzková povinnosť“) po celý čas ich platnosti a prepravovať cestujúcich podľa tarify (ďalej len „tarifná povinnosť“).
	Podľa § 14 ods. 1 zákona č. 168/1996 Z. z. tarifa upravuje sadzby základného cestovného, príplatkov a zliav z neho a ďalších úhrad spojených s prepravou cestujúcich, ich batožiny a domácich zvierat a s prepravou autobusových zásielok, ako aj podmienky, za ktorých sa sadzby uplatňujú. Tarifa obsahuje všetky úhrady, ktoré súvisia s podnikaním dopravcu.
Podľa § 14 ods. 2 zákona č. 168/1996 Z. z. sadzby cestovného a ďalších úhrad, ktoré nie sú regulované cenami, dopravca určuje podľa pravidiel na dohodovanie ceny (zákon č. 18/1996 Z. z. o cenách v znení neskorších predpisov - ďalej len „zákon o cenách“).
Podľa § 7 ods. 3 zákona č. 168/1996 Z. z. udelenie dopravnej licencie možno viazať na splnenie povinnosti. Predmetom splnenia povinnosti môže byť výkon vo verejnom záujme, ktorý je dopravca nútený prevziať a ktorý by z hľadiska svojich obchodných záujmov nevykonal vôbec alebo nevykonal v požadovanom rozsahu pre jeho ekonomickú nevýhodnosť (ďalej len „výkon vo verejnom záujme“).
Podľa § 15 ods. 1 a ods. 2 zákona č. 168/1996 Z. z. zmluvou o výkone vo verejnom záujme sa dopravca zaväzuje splniť povinnosti podľa § 7 ods. 3 a správny orgán sa zaväzuje poskytnúť mu náhradu preukázanej straty. Zo zmluvy o výkone vo verejnom záujme vzniká dopravcovi prepravný záväzok, prevádzkový záväzok a tarifný záväzok.

Zastupiteľné tovary

Úrad zvažoval, či sú diaľková autobusová doprava a medzinárodná autobusová doprava zastupiteľné z hľadiska fyzikálnych a technických charakteristík, ceny a účelu použitia navzájom alebo s inou dopravou, napríklad so železničnou verejnou vnútroštátnou pravidelnou osobnou dopravou (ďalej len „železničná osobná doprava“), taxislužbou alebo individuálnou dopravou.
Železničná osobná doprava je pravidelná verejná hromadná vnútroštátna alebo medzinárodná preprava cestujúcich, ich príručnej a cestovnej batožiny, domácich zvierat a železničných zásielok prostredníctvom železničných dopravných prostriedkoch - vlakoch po železničnej dopravnej dráhe na určenej presne stanovenej trati podľa prepravného a cestovného poriadku. V železničnej osobnej doprave, vykonávanej osobnými vlakmi a rýchlikmi na území SR, si objem dopravy objednáva štát za štátom regulovanú tarifu (maximálne cestovné uvedené v Prílohe č. 12 Výmeru Ministerstva financií SR č. R-1/1996, ktorým sa určuje rozsah tovaru s regulovanými cenami v znení neskorších predpisov (ďalej len „Výmer“) a podmienky regulácie cien uvedené v Prílohe č. 13 Výmeru). Táto regulovaná tarifa neplatí pre vnútroštátnu železničnú osobnú dopravu zabezpečovanú vlakmi kategórie InterCity na území SR a vlakmi kategórie EuroCity.
Podľa § 18 ods. 1 zákona č. 168/1996 Z. z. taxislužba sa vykonáva na uspokojenie prepravných potrieb osôb ako nepravidelná, pohotová individuálna preprava cestujúcich do dohodnutej cieľovej (výstupnej) zastávky, ktorých dopravca prepravuje podľa zmluvy o preprave osôb uzavretej priamo s vodičom bezprostredne pred začatím prepravy za dohodnuté cestovné. Taxislužba sa vykonáva hlavne v mestách, no na rozdiel od diaľkovej a medzinárodnej autobusovej dopravy nie je pravidelnou ani hromadnou prepravou cestujúcich (autobus prepraví minimálne osem cestujúcich, pričom osobné vozidlo - taxík prepraví maximálne štyroch cestujúcich), nemá presne stanovené linky ani zastávky, prepravuje obmedzený počet cestujúcich na ľubovoľné miesto po ľubovolnej trase za úhradu úplných dopravných nákladov cestujúcimi.
Podľa STN 01 8500 Základné názvoslovie v doprave individuálna doprava je nepravidelnou prepravou osôb a ich batožín vlastným alebo požičaným dopravným prostriedkom určeným na prepravu menšieho počtu osôb do ľubovolného cieľa po ľubovolnej trase za úhradu úplných dopravných nákladov cestujúcimi. Individuálna doprava podobne ako taxislužba nie je ani pravidelnou ani hromadnou prepravou cestujúcich, taktiež prepraví len obmedzené množstvo cestujúcich, nemá presne stanovené linky ani zastávky.

Podľa § 2 ods. 2 a 3 zákona č. 168/1996 Z. z. sa povoľuje podnikanie v pravidelnej autobusovej doprave. Podnikať v cestnej doprave možno povoliť fyzickej osobe alebo právnickej osobe, ktorá preukáže, že okrem všeobecných podmienok podnikania podľa osobitného predpisu (zákon č. 455/1991 Zb. o živnostenskom podnikaní v znení neskorších predpisov) spĺňa aj podmienku odbornej spôsobilosti a finančnej spoľahlivosti podľa zákona č. 168/1996 Z. z.
Podľa § 3 ods. 1 zákona č. 168/1996 Z. z. odborná spôsobilosť sa preukazuje osobitne pre vnútroštátnu cestnú dopravu a osobitne pre medzinárodnú cestnú dopravu úspešným vykonaním písomnej skúšky pred skúšobnou komisiou.
Podľa § 3a ods. 2 zákona č. 168/1996 Z. z. finančná spoľahlivosť sa preukazuje dostatočným vlastným imaním účtovnej jednotky, ktoré musí dosiahnuť na prvé motorové vozidlo aspoň 9 000 EUR a na každé ďalšie motorové vozidlo aspoň 5 000 EUR alebo ich ekvivalent v slovenských korunách.
Podľa § 7 ods. 1, ods. 2 písm. d) a ods. 6 zákona č. 168/1996 Z. z. pravidelnú autobusovú dopravu je oprávnený vykonávať dopravca na základe dopravnej licencie, ktorú udeľuje a odníma správny orgán. Na každú autobusovú linku je potrebná samostatná dopravná licencia. Povoliť zriadenie autobusovej linky možno, ak na vykonávaní vnútroštátnej pravidelnej autobusovej dopravy má záujem štát, samosprávny kraj alebo obec. Dopravná licencia sa udeľuje vo vnútroštátnej pravidelnej autobusovej doprave na osem rokov, v medzinárodnej pravidelnej autobusovej doprave na päť rokov, ak žiadateľ nepožiada o kratší čas. Platnosť dopravnej licencie zaniká uplynutím tohto času. Dopravná licencia sa udelí znova, ak sú splnené podmienky podľa zákona č. 168/1996 Z. z.

Podľa § 25 ods. 1, 2, 3 a 4 zákona č. 168/1996 Z. z. zahraničný dopravca v medzinárodnej cestnej doprave môže podnikať na území SR, ak má oprávnenie podnikať v medzinárodnej cestnej doprave podľa práva štátu, v ktorom má sídlo alebo miesto trvalého pobytu. Zahraničný dopravca môže vykonať prepravu do miesta na území SR alebo z neho, alebo cez územie SR na územie cudzieho štátu na základe dopravnej licencie. Ak zahraničný dopravca vykonáva medzinárodnú autobusovú dopravu so zastávkou na území SR, vzťahujú sa naňho rovnaké ustanovenia zákona č. 168/1996 Z. ako na slovenského dopravcu. Zahraničný dopravca môže vykonať prepravu medzi dvoma miestami na území SR iba na základe predchádzajúceho povolenia ministerstva. Povolenie možno udeliť na jednorazovú prepravu alebo na opakovanú prepravu určením počtu prepráv alebo určením času, počas ktorého možno vykonať neobmedzený počet prepráv.
Podľa § 29b písm. a) zákona č. 168/1996 Z. z. samosprávny kraj udeľuje a odníma dopravnú licenciu na vnútroštátnu pravidelnú autobusovú dopravu.
Podľa § 28 ods. 1 písm. ch) zákona č. 168/1996 Z. z. MDPT SR ako ústredný orgán štátnej správy SR vo veciach cestnej dopravy udeľuje a odníma dopravné licencie v medzinárodnej autobusovej doprave.
Podľa § 30 písm. a) zákona č. 168/1996 Z. z. obec udeľuje a odníma dopravnú licenciu na autobusovú linku nepresahujúcu územie obce.
Podľa § 13 ods. 5 zákona č. 168/1996 Z. z. správny orgán pri schvaľovaní cestovného poriadku alebo jeho zmeny dbá, aby sa čo najmenej dotkli oprávnených záujmov iných dopravcov a aby sa čo najlepšie uspokojili prepravné potreby verejnosti. Ďalej prihliada na nadväznosť autobusových liniek a spojov na nich a na súlad s inými druhmi dopravy.

Úrad na základe vyššie uvedeného zistil, že MHD, prímestská autobusová doprava, diaľková autobusová doprava a medzinárodná autobusová doprava sú verejnými, pravidelnými aj hromadnými prepravami cestujúcich na presne stanovených autobusových linkách podľa prepravného a cestovného poriadku. V MHD a prímestskej autobusovej doprave za účelom zabezpečenia základnej obslužnosti územia v danom regióne v prospech verejnosti samosprávny orgán, ktorý zastupuje obyvateľov tohto regiónu, objednáva u dopravcu ročný objem prímestskej autobusovej dopravy za ním regulovanú tarifu, prostredníctvom zmlúv o výkonoch vo verejnom záujme. Oproti tomu v diaľkovej autobusovej doprave a medzinárodnej autobusovej doprave tarify nie sú regulované a sú stanovované dohodou podľa zákona o cenách.
Ďalej úrad zistil, že z hľadiska pravidelnosti prepravy cestujúcich, ceny prepravy, celkového času stráveného cestujúcim na jednej trase, množstva osôb v dopravnom prostriedku a z toho vyplývajúceho komfortu cestovania, nie sú MHD, prímestská autobusová doprava, diaľková autobusová doprava a ani medzinárodná autobusová doprava zastupiteľné so železničnou osobnou dopravou, taxislužbou a ani s individuálnou dopravou.

	Na základe ustanovení zákona č.168/1996 Z. z., informácií od účastníkov konania FNM SR a BUS a vychádzajúc z hlavných predmetov činnosti SAD Bratislava, úrad definoval štyri tovarové relevantné trhy, ktoré v súčasnosti vykonáva podnikateľ SAD Bratislava:

6.1.1. MHD

Pri MHD vnútroštátny dopravca poskytuje prostredníctvom autobusu na základe dopravnej licencie, vydanej príslušnou obcou - mestom na určitý čas 8 rokov, dopravnú službu ako pravidelne sa opakovanú prepravu po autobusovej linke ležiacej medzi dvoma konečnými zastávkami na území jednej obce - mesta po mestských komunikáciách pre vopred nevymedzený okruh prepravovaných osôb - cestujúcich, ktorou dopravca uspokojuje prepravné potreby cestujúcich, prepravuje príručnú batožinu, cestovnú batožinu, domáce zvieratá a autobusové zásielky. Vnútroštátny dopravca prepravuje cestujúcich podľa prepravného poriadku, cestovného poriadku a za regulovanú tarifu miestne príslušným cenovým orgánom.

6.1.2. Prímestská autobusová doprava

Pri vnútroštátnej pravidelnej verejnej prímestskej autobusovej dopravy (ďalej len „prímestská autobusová doprava“) vnútroštátny dopravca poskytuje prostredníctvom autobusu na základe dopravnej licencie, vydanej samosprávnym krajom na dobu určitú 8 rokov, dopravnú službu ako pravidelne sa opakovanú prepravu po autobusovej linke ležiacej medzi dvoma alebo viacerými obcami na území SR po cestných komunikáciách pre vopred nevymedzený okruh prepravovaných osôb - cestujúcich, ktorou dopravca uspokojuje prepravné potreby cestujúcich, prepravuje príručnú batožinu, cestovnú batožinu, domáce zvieratá a autobusové zásielky. Vnútroštátny dopravca prepravuje cestujúcich podľa prepravného poriadku, cestovného poriadku a za samosprávnym krajom regulovanú tarifu.

6.1.3. Diaľková autobusová doprava

Pri vnútroštátnej pravidelnej verejnej diaľkovej autobusovej doprave (ďalej len „diaľková autobusová doprava“) vnútroštátny dopravca poskytuje prostredníctvom autobusu na základe dopravnej licencie vydanej samosprávnym krajom na dobu určitú 8 rokov, dopravnú službu ako pravidelne sa opakovanú prepravu po autobusovej linke ležiacej medzi dvoma alebo viacerými obcami na území SR po cestných komunikáciách pre vopred nevymedzený okruh cestujúcich, ktorou dopravca uspokojuje prepravné potreby cestujúcich, prepravuje príručnú batožinu, cestovnú batožinu, domáce zvieratá a autobusové zásielky. Vnútroštátny dopravca prepravuje cestujúcich podľa prepravného poriadku, cestovného poriadku a za neregulovanú tarifu. 
6.1.4. Medzinárodná autobusová doprava

Pri medzinárodnej pravidelnej verejnej autobusovej doprave (ďalej len „medzinárodná autobusová doprava“) vnútroštátny aj zahraničný dopravca poskytuje prostredníctvom autobusu na základe dopravnej licencie, vydanej Ministerstvom dopravy, pôšt a telekomunikácií SR (ďalej len „MDPT SR“) na dobu určitú 5 rokov, dopravnú službu ako prepravu po autobusovej linke, pri ktorej východiskové miesto a cieľové miesto ležia na území dvoch rozličných štátov, alebo prepravu, pri ktorej východiskové a cieľové miesto síce leží na území toho istého štátu, ale časť jazdy sa uskutoční na území iného štátu po cestných komunikáciách pre vopred nevymedzený okruh cestujúcich, ktorou dopravca uspokojuje prepravné potreby cestujúcich, prepravuje príručnú batožinu, cestovnú batožinu, domáce zvieratá a autobusové zásielky. Vnútroštátny aj zahraničný dopravca prepravuje cestujúcich podľa prepravného poriadku, cestovného poriadku a za neregulovanú tarifu.

6.2. Priestorové relevantné trhy

Pri definovaní priestorových relevantných trhov MHD, prímestskej autobusovej dopravy, diaľkovej autobusovej dopravy a medzinárodnej autobusovej dopravy sa úrad zaoberal posudzovaním bariér vstupu, ktoré musí novovstupujúci domáci aj zahraničný dopravca prekonať pri vstupe na trh MHD, prímestskej autobusovej dopravy, diaľkovej autobusovej dopravy a na trh medzinárodnej autobusovej dopravy.
	Vychádzajúc z ustanovení zákona č. 168/1996 Z. z., z informácií a podkladov, poskytnutých úradu účastníkmi konania FNM SR a BUS, úrad zistil nasledujúce skutočnosti:

6.2.1. Možnosti vstupu na trh MHD

Právne a regulačné bariéry vstupu na trh

Na relevantnom trhu MHD platná legislatíva v podobe zákona č. 168/1996 Z. z. vytvorila právnu bariéru vstupu na trh MHD vo forme nutnosti získania príslušnej licencie. Podľa zákona č. 168/1996 Z. z. sa vydáva licencia na verejnú pravidelnú autobusovú dopravu vnútroštátnemu dopravcovi na dobu určitú 8 rokov, pričom na MHD vydáva obec len jednu licenciu na všetky linky MHD v príslušnom meste.
Podľa zákona č. 168/1996 Z. z. vnútroštátny dopravca musí splniť požiadavky odbornej spôsobilosti skúškou pred odbornou komisiou a finančnej spoľahlivosti preukázaním výšky vlastného imania na každý autobus.

Patenty a práva duševného vlastníctva

Obmedzenia tvorené nevyhnutnosťou uplatňovať know-how, patentu alebo iné práva duševného vlastníctva na relevantnom trhu MHD neexistujú.

Náklady vstupu na trh

Účastníci konania FNM SR a BUS v oznámení predmetnej koncentrácie uviedli, že nevyhnutnosťou vstupu na trh MHD je pre nového dopravcu vlastníctvo minimálne dvoch autobusov alebo ich prenájom. Nový dopravca musí spĺňať podľa zákona č. 168/1996 Z. z. požiadavky odbornej spôsobilosti; finančnej spoľahlivosti zodpovedajúcej hodnote 14 000 EUR za dva autobusy a musí dodržiavať regulovanú tarifu miestne príslušným cenovým orgánom. Na vykonávanie MHD musí dopravca vlastniť licenciu na MHD, vydanú podľa zákona č. 168/1996 Z. z. obcou za správny poplatok 25 000 Sk. Účastníci konania FNM SR a BUS uviedli, že celkové náklady vstupu na tovarový trh MHD predstavujú cca 20 mil. Sk, pričom do celkových nákladov zahrnuli úhradu správneho poplatku, zakúpenie autobusov, finančné ručenie, náklady na zamestnancov, zriadenie kancelárie, propagáciu, reklamu a iné náklady.

Cenová úroveň

Na relevantnom trhu MHD v meste je cena cestovného regulovaná miestne príslušným cenovým orgánom a určené sociálne zľavy. Regulátorom v MHD je príslušná obec.

Nadbytočné kapacity

Podľa vyjadrenie účastníkov konania FNM SR a BUS úrad zistil, že podnik SAD Bratislava nemá voľné nadbytočné kapacity najmä dopravných prostriedkov - autobusov, ktoré sú nevyhnutným výrobným prostriedkom na vykonávanie verejnej autobusovej dopravy na autobusových linkách.

Vstup iných podnikateľov na relevantný trh

Účastníci konania BUS a FNM SR ďalej v oznámení predmetnej koncentrácie uviedli, že za posledných päť rokov nedošlo k vstupu žiadnych podnikateľov na relevantný trh MHD v mestách Malacky a Pezinok. 

Podľa zákona č. 168/1996 Z. z. licenciu na MHD vydáva príslušná obec alebo mesto v SR na autobusovú linku nepresahujúcu územie tejto obce alebo mesta v SR.
Zo získaných informácií vyplynulo, že súťažné podmienky na území príslušného mesta sú také homogénne, že toto územie môže byť odčlenené od ostatných území s odlišnými súťažnými podmienkami. Z uvedeného vyplýva, že priestorový relevantný trh MHD je vymedzený územím príslušného mesta.
Na základe informácií od účastníkov konania FNM SR a BUS, informácií uvedených v častiach 6.1.1. tovarový relevantný trh MHD a 6.2.1. priestorový relevantný trh MHD tohto rozhodnutia; vychádzajúc z hlavného predmetu činnosti účastníka koncentrácie FNM SR prostredníctvom SAD Bratislava, úrad definoval relevantný trh MHD ako lokálny - územie v SR vymedzené hranicami konkrétneho mesta, v tomto prípade relevantný trh MHD v meste Malacky a relevantný trh MHD v meste Pezinok.

6.2.2. Možnosti vstupu na trh prímestskej autobusovej dopravy

Právne a regulačné bariéry vstupu na trh

Zákon č. 168/1996 Z. z. vytvoril na relevantnom trhu prímestskej autobusovej dopravy právnu bariéru vstupu na trh vo forme nutnosti získania príslušnej licencie podľa tohto zákona, pričom na jednu autobusovú linku je možné vydať len jednu licenciu. Licenciu na prímestskú autobusovú dopravu vydáva samosprávny kraj vnútroštátnemu dopravcovi na dobu určitú 8 rokov.
Podľa zákona č. 168/1996 Z. z. vnútroštátny dopravca musí splniť požiadavky odbornej spôsobilosti skúškou pred odbornou komisiou a finančnej spoľahlivosti preukázaním výšky vlastného imania na každý autobus. Úrad zistil, že vstup na trh prímestskej autobusovej dopravy nie je odborne náročný.

Patenty a práva duševného vlastníctva

Na definovanom relevantnom trhu prímestskej autobusovej dopravy neexistujú obmedzenia tvorené nevyhnutnosťou uplatňovať know-how, patentu alebo iné práva duševného vlastníctva.

Náklady vstupu na trh

V oznámení koncentrácie účastníci konania FNM SR a BUS uviedli, že podnikateľ, ktorý nevykonáva autobusovú dopravu a chce vstúpiť na tovarový trh prímestskej autobusovej dopravy, potrebuje pre vykonávanie tejto dopravy vlastniť alebo mať v prenájme minimálne dva autobusy. Zákon č. 168/1996 Z. z. vyžaduje od tohto dopravcu splnenie požiadaviek odbornej spôsobilosti a finančnej spoľahlivosti zodpovedajúcej hodnote 14 000 EUR za dva autobusy. Pre výkon prímestskej autobusovej dopravy je nutné vlastniť aspoň jednu licenciu na prímestskú autobusovú linku na dobu 8 rokov, vydanú podľa zákona č. 168/1996 Z. z. samosprávnym krajom za správny poplatok 16 000 Sk. Celkové náklady vstupu na tovarový trh prímestskej autobusovej dopravy dosiahli výšku okolo 20 mil. Sk, pričom do celkových nákladov zahrnuli úhradu správneho poplatku, zakúpenie autobusov, finančné ručenie, náklady na zamestnancov, zriadenie kancelárie, propagáciu, reklamu a iné náklady.

Cenová úroveň

Na účely regulácie cien na relevantnom trhu prímestskej autobusovej dopravy na regionálnom území platia maximálne ceny cestovného vo vnútroštátnej prímestskej autobusovej doprave osôb a podmienky regulácie cien vo verejnej pravidelnej autobusovej doprave osôb určené samosprávnym krajom podľa zákona o cenách. Maximálne ceny prímestskej autobusovej dopravy na regionálnom území a určené podmienky platia pre všetkých dopravcov prevádzkujúcich prímestskú autobusovú dopravu na území SR. Cestovné sa vypočítava za určenú tarifnú vzdialenosť, ktorá sa určuje podľa kilometrických údajov uvedených v cestovnom poriadku. Vzhľadom na uvedené úrad zistil, že regulátorom v prímestskej autobusovej doprave je samosprávny kraj.
V prímestskej autobusovej doprave zákon č. 168/1996 Z. z. umožňuje samosprávnym krajom viazať udelenie dopravnej licencie na splnenie povinnosti uskutočniť objednané výkony vo verejnom záujme za ním regulovanú tarifu zmluvou o výkonoch vo verejnom záujme, ktoré s vnútroštátnym dopravcom prímestskej autobusovej dopravy uzatvára samosprávny kraj na dobu jedného roka.

Nadbytočné kapacity

Odvolávajúc sa na vyjadrenie účastníkov konania FNM SR a BUS úrad zistil, že podnik SAD Bratislava nemá voľné nadbytočné kapacity najmä dopravných prostriedkov - autobusov, ktoré sú nevyhnutným výrobným prostriedkom na vykonávanie verejnej autobusovej dopravy na autobusových linkách.

Vstup iných podnikateľov na relevantný trh

Na definovaný relevantný trh prímestskej autobusovej dopravy vstúpili v roku 2003 akvizíciou dvaja nadobúdatelia 49 %-ného podielu v spoločnosti Slovenská autobusová doprava Dunajská Streda, akciová spoločnosť, Dunajská Streda - Dunajskostredská autobusová doprava, s. r. o., Bratislavská cesta 918/2, 929 13 Dunajská Streda a v spoločnosti Slovenská autobusová doprava Trnava, akciová spoločnosť, Trnava - PRINTcentrum, s. r. o., Ružinovská 1, 826 10 Bratislava, pričom predtým neboli dopravcovia a nepôsobili na definovanom relevantnom trhu prímestskej autobusovej dopravy.
Účastníci konania FNM SR a BUS uviedli, že nemajú vedomosť o vstupe ďalších dopravcov na relevantný trh prímestskej autobusovej dopravy.

Podľa zákona č. 168/1996 Z. z. a Výmeru vzdialenosť od východiskovej zastávky po konečnú zastávku autobusovej linky prímestskej autobusovej dopravy, ktorá je určená na základe kilometrických údajov uvedených v cestovnom poriadku, nepresahuje 100 km. Prímestská autobusová doprava je vymedzená územím v SR, ktorého krajné body sú od seba vzdialené maximálne 100 km.
Zo získaných informácií vyplynulo, že súťažné podmienky na regionálnom území okresov Bratislava  sú také homogénne, že toto územie môže byť odčlenené od ostatných území s odlišnými súťažnými podmienkami. Z uvedeného vyplýva, že priestorový relevantný trh prímestskej autobusovej dopravy je vymedzený regionálnym územím okresov Bratislava, Malacky, Pezinok a Senec.

Na základe informácií od účastníkov konania FNM SR a BUS, informácií uvedených v častiach 6.1.2. tovarový relevantný trh prímestskej autobusovej dopravy a 6.2.2. priestorový relevantný trh prímestskej autobusovej dopravy tohto rozhodnutia; vychádzajúc z hlavného predmetu činnosti účastníka koncentrácie FNM SR prostredníctvom SAD Bratislava, úrad definoval relevantný trh prímestskej autobusovej dopravy na regionálnom území okresov Bratislava, Malacky, Pezinok a Senec.

6.2.3. Možnosti vstupu na trh diaľkovej autobusovej dopravy

Právne a regulačné bariéry vstupu na trh

Podľa zákona č. 168/1996 Z. z. sa vydávajú licencie na diaľkovú autobusovú dopravu, pričom na jednu autobusovú linku je možné vydať len jednu licenciu. Licenciu na diaľkovú autobusovú dopravu vydáva samosprávny kraj vnútroštátnemu dopravcovi na dobu určitú 8 rokov.
Podľa zákona č. 168/1996 Z. z. vnútroštátny dopravca musí splniť požiadavky odbornej spôsobilosti skúškou pred odbornou komisiou a finančnej spoľahlivosti preukázaním výšky vlastného imania na každý autobus. Úrad zistil, že vstup na trh diaľkovej autobusovej dopravy nie je odborne náročný.

Patenty a práva duševného vlastníctva

Na trhu diaľkovej autobusovej dopravy neexistujú obmedzenia tvorené nevyhnutnosťou uplatňovať know-how, patentu alebo iné práva duševného vlastníctva.

Náklady vstupu na trh

V oznámení koncentrácie účastníci konania FNM SR a BUS uviedli, že podnikateľ, ktorý nevykonáva autobusovú dopravu a chce vstúpiť na tovarový trh diaľkovej autobusovej dopravy, potrebuje pre vykonávanie tejto dopravy vlastniť alebo mať v prenájme minimálne dva autobusy. Zákon č. 168/1996 Z. z. vyžaduje od tohto dopravcu splnenie požiadaviek odbornej spôsobilosti a finančnej spoľahlivosti zodpovedajúcej hodnote 14 000 EUR za dva autobusy. Pre výkon diaľkovej autobusovej dopravy je nutné vlastniť aspoň jednu licenciu na diaľkovú autobusovú linku na dobu 8 rokov, vydanú podľa zákona č. 168/1996 Z. z. samosprávnym krajom za správny poplatok 16 000 Sk. Celkové náklady vstupu na tovarový trh diaľkovej autobusovej dopravy dosiahli výšku okolo 20 mil. Sk, pričom do celkových nákladov zahrnuli úhradu správneho poplatku, zakúpenie autobusov, finančné ručenie, náklady na zamestnancov, zriadenie kancelárie, propagáciu, reklamu a iné náklady.

Cenová úroveň

Na relevantnom trhu diaľkovej autobusovej dopravy sa ceny tvoria podľa zákona o cenách dohodou na základe vstupných nákladov a primeraného zisku. Táto cena sa potom prepočíta na tarifné kilometrické pásma.

Nadbytočné kapacity

Účastníci konania FNM SR a BUS v oznámení predmetnej koncentrácie uviedli, že podnik SAD Bratislava nemá voľné nadbytočné kapacity najmä dopravných prostriedkov - autobusov, ktoré sú nevyhnutným výrobným prostriedkom na vykonávanie verejnej autobusovej dopravy na autobusových linkách.

Vstup iných podnikateľov na relevantný trh

Na definovaný relevantný trh diaľkovej autobusovej dopravy vstúpili v rokoch 2003 a 2004 akvizíciou trinásti nadobúdatelia 49 %-ného podielu v SAD, a. s., pričom väčšina z nich predtým neboli dopravcovia a nepôsobili na definovanom relevantnom trhu diaľkovej autobusovej dopravy.
Účastníci konania FNM SR a BUS uviedli, že nemajú vedomosť o vstupe ďalších dopravcov na relevantný trh diaľkovej autobusovej dopravy.

Podľa zákona č. 168/1996 Z. z. a Výmeru autobusová linka diaľkovej autobusovej dopravy je vedená medzi vzdialenými dvoma alebo viacerými obcami na území jedného štátu, v tomto prípade na území SR. Vzdialenosť od východiskovej zastávky po konečnú zastávku autobusovej linky diaľkovej autobusovej dopravy, ktorá je určená na základe kilometrických údajov uvedených v cestovnom poriadku, je väčšia ako 100 km. Diaľková autobusová doprava je vymedzená územím v SR, ktorého krajné body sú od seba vzdialené viac ako 100 km.
Zo získaných informácií vyplynulo, že súťažné podmienky na území SR sú také homogénne, že toto územie môže byť odčlenené od ostatných území s odlišnými súťažnými podmienkami. Z uvedeného vyplýva, že priestorový relevantný trh diaľkovej autobusovej dopravy je vymedzený územím SR.

Na základe informácií od účastníkov konania FNM SR a BUS, informácií uvedených v častiach 6.1.3. tovarový relevantný trh diaľkovej autobusovej dopravy a 6.2.3. priestorový relevantný trh diaľkovej autobusovej dopravy tohto rozhodnutia; vychádzajúc z hlavného predmetu činnosti účastníka koncentrácie FNM SR prostredníctvom SAD Bratislava, úrad definoval relevantný trh diaľkovej autobusovej dopravy na území SR.

6.2.4. Možnosti vstupu na trh medzinárodnej autobusovej dopravy

Právne a regulačné bariéry vstupu na trh

Právnou bariérou vstupu na relevantný trh medzinárodnej autobusovej dopravy pre tuzemských aj zahraničných podnikateľov je licencia podľa zákona č. 168/1996 Z. z., pričom na jednu autobusovú linku je možné vydať len jednu licenciu. Na medzinárodnú autobusovú dopravu vydáva štát licencie prostredníctvom MDPT SR na dobu určitú 5 rokov.

Patenty a práva duševného vlastníctva

Na definovanom relevantnom trhu medzinárodnej autobusovej dopravy neexistujú obmedzenia tvorené nevyhnutnosťou uplatňovať know-how, patentu alebo iné práva duševného vlastníctva.

Náklady vstupu na trh

Podľa účastníkov konania FNM SR a BUS musí nový dopravca, ktorý chce vstúpiť na tovarový trh medzinárodnej autobusovej dopravy, vlastniť alebo mať v prenájme minimálne dva autobusy. Zákon č. 168/1996 Z. z. vyžaduje od tohto dopravcu splnenie požiadaviek odbornej spôsobilosti a finančnej spoľahlivosti zodpovedajúcej hodnote 14 000 EUR za dva autobusy. Dopravca na poskytovanie služby medzinárodnej autobusovej dopravy musí vlastniť aspoň jednu licenciu na medzinárodnú autobusovú linku na dobu 5 rokov, ktorú vydáva MDPT SR podľa zákona č. 168/1996 Z. z. za správny poplatok 15 000 Sk po dohode s ministerstvom dopravy príslušného zahraničného štátu za správny poplatok približne 30 000 Sk. Celkové náklady vstupu na tovarový trh medzinárodnej autobusovej dopravy dosiahli výšku cca 21 mil. Sk, pričom do celkových nákladov zahrnuli úhradu správneho poplatku, zakúpenie autobusov, finančné ručenie, náklady na zamestnancov, zriadenie kancelárie, propagáciu, reklamu a iné náklady.

Cenová úroveň

Ceny na relevantnom trhu  medzinárodnej autobusovej dopravy sa tvoria podľa zákona o cenách dohodou na základe vstupných nákladov a primeraného zisku v závislosti od krajiny, do ktorej medzinárodná linka vedie. Táto cena sa potom prepočíta na tarifné kilometrické pásma.

Nadbytočné kapacity

Podľa vyjadrenia účastníkov konania FNM SR a BUS úrad zistil, že podnik SAD Bratislava nemá voľné nadbytočné kapacity najmä dopravných prostriedkov - autobusov, ktoré sú nevyhnutným výrobným prostriedkom na vykonávanie verejnej autobusovej dopravy na autobusových linkách.

Vstup iných podnikateľov na relevantný trh

V rokoch 2003 a 2004 vstúpili na definovaný relevantný trh medzinárodnej autobusovej dopravy akvizíciou trinásti nadobúdatelia 49 %-ného podielu v SAD, a. s., pričom väčšina z nich predtým neboli dopravcovia a nepôsobili na definovanom relevantnom trhu medzinárodnej autobusovej dopravy.
V oznámení predmetnej koncentrácie uviedli účastníci konania FNM SR a BUS, že im nie je známy podnikateľ, ktorý pravdepodobne vstúpi na relevantný trh medzinárodnej autobusovej dopravy.

Na základe ustanovení zákona č. 168/1996 Z. z. východisková a cieľová zastávka medzinárodnej autobusovej dopravy leží na území dvoch rozličných štátov alebo východisková a cieľová zastávka síce leží na území toho istého štátu, ale časť jazdy sa uskutoční na území iného štátu, pričom nie je obmedzená dĺžkou autobusovej linky, čo znamená, že medzinárodná autobusová doprava sa uskutočňuje na území minimálne dvoch štátov, v tomto prípade jedným s týchto štátov je SR.
Zo získaných informácií vyplynulo, že súťažné podmienky na území SR sú také homogénne, že toto územie môže byť odčlenené od ostatných území s odlišnými súťažnými podmienkami. Z uvedeného vyplýva, že priestorový relevantný trh medzinárodnej autobusovej dopravy je vymedzený územím SR a okolitých štátov, ktoré susedia so SR.
Na základe informácií od účastníkov konania FNM SR a BUS, informácií uvedených v častiach 6.1.4. tovarový relevantný trh medzinárodnej autobusovej dopravy a 6.2.4. priestorový relevantný trh medzinárodnej autobusovej dopravy tohto rozhodnutia; vychádzajúc z hlavného predmetu činnosti účastníka koncentrácie FNM SR prostredníctvom SAD Bratislava, úrad definoval relevantný trh medzinárodnej autobusovej dopravy na území SR a okolitých štátov, ktoré susedia so SR.

7. Podiely na trhu

7.1. MHD
Vzhľadom na to, že dopravca SAD Bratislava pôsobil v roku 2004 na dvoch relevantných trhoch MHD v mestách Malacky a Pezinok ako jediný, jeho podiel na týchto relevantných trhoch je 100 %.
7.2. Prímestská autobusová doprava

V oznámení predmetnej koncentrácie účastníci konania FNM SR a BUS uviedli, že na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec pôsobí podnikateľ FNM SR prostredníctvom SAD Bratislava na 42 linkách a v roku 2004 dosiahol 90 %-ný podiel na tomto trhu. Ako konkurentov SAD Bratislava na tomto relevantnom trhu uviedli nasledujúcich dopravcov a odhadli ich podiel na tomto relevantnom trhu:

•	Slovenská autobusová doprava Dunajská Streda, akciová spoločnosť, Dunajská Streda - 4 %;
•	Slovenská autobusová doprava Trnava, akciová spoločnosť, Trnava - 6 %.

Úrad na základe informácií od účastníkov konania FNM SR a BUS zistil, že podiel SAD Bratislava na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec je 90 %. Okrem dopravcu SAD Bratislava na tomto relevantnom trhu pôsobia ďalší dvaja dopravcovia SAD, a. s., s nízkymi podielmi na trhu, ktorých autobusové linky vedú z iného regionálneho relevantného trhu prímestskej autobusovej dopravy a čiastočne zasahujú do relevantného trhu prímestskej autobusovej dopravy na regionálnom území okresov Bratislava, Malacky, Pezinok a Senec. Spoločný podiel konkurentov SAD Bratislava na tomto relevantnom trhu je 10 %.

7.3. Diaľková autobusová doprava

Účastníci konania FNM SR a BUS v oznámení predmetnej koncentrácie uviedli, že na relevantnom trhu diaľkovej autobusovej dopravy na území SR pôsobí FNM SR prostredníctvom SAD Bratislava na šiestich autobusových linkách. Na relevantnom trhu diaľkovej autobusovej dopravy na území SR pôsobia aj všetci vnútroštátni dopravcovia ďalších 16 SAD, a. s., a ďalší vnútroštátni súkromní dopravcovia.

Pri stanovovaní podielu na trhu diaľkovej autobusovej dopravy na území SR úrad vychádzal zo skutočností známych úradu z jeho úradnej činnosti, konkrétne z rozhodnutia úradu číslo 2005/FH/3/1/079 zo dňa 19. 7. 2005, v ktorom sa nachádzajú odhadnuté jednotlivé trhové podiely dopravcov diaľkovej autobusovej dopravy na území SR dosiahnuté v roku 2004 v tabuľke číslo 1.

Ako je z nasledujúcej tabuľky číslo 1 vidieť, pred uskutočnením predmetnej koncentrácie podiel podnikateľa FNM SR prostredníctvom SAD Bratislava na relevantnom trhu diaľkovej autobusovej dopravy na území SR bol 2 %. Na relevantnom trhu diaľkovej autobusovej dopravy na území SR pôsobí ešte ostatných 16 dopravcov SAD, a. s., a minimálne 11 ďalších diaľkových dopravcov, ktorí sú konkurentmi dopravcu SAD Bratislava. Na relevantnom trhu diaľkovej autobusovej dopravy na území SR celkový podiel konkurentov dopravcu SAD Bratislava dosiahol výšku 98 %.

Podiely na trhu diaľkovej autobusovej dopravy na území SR

Tabuľka číslo 1
Poradie	Dopravca	Podiel na trhu [%]	
1.		Slovenská autobusová doprava Banskobystrická dopravná spoločnosť, akciová spoločnosť, Banská Bystrica	8	
2.		Slovenská autobusová doprava Bratislava, akciová spoločnosť, Bratislava	2	
3.		Slovenská autobusová doprava Dunajská Streda, akciová spoločnosť, Dunajská Streda	3	
4.		Slovenská autobusová doprava Humenné, akciová spoločnosť, Humenné	1	
5.		SAD - Košická dopravná spoločnosť, a. s., Košice	2	
6.		SAD Liptovský Mikuláš, a. s., Liptovský Mikuláš	1	
7.		Slovenská autobusová doprava Lučenec, akciová spoločnosť, Lučenec	1	
8.		Slovenská autobusová doprava Michalovce, akciová spoločnosť, Michalovce	2	
9.		Slovenská autobusová doprava Nitra, akciová spoločnosť, Nitra	3	
10.		Slovenská autobusová doprava Nové Zámky, akciová spoločnosť, Nové Zámky	4	
11.		Slovenská autobusová doprava Poprad, akciová spoločnosť, Poprad	1	
12.		Slovenská autobusová doprava Prešov, akciová spoločnosť, Prešov	3	
13.		Slovenská autobusová doprava Prievidza, akciová spoločnosť, Prievidza	3	
14.		Slovenská autobusová doprava Trenčín, akciová spoločnosť, Trenčín	9	
15.		Slovenská autobusová doprava Trnava, akciová spoločnosť, Trnava	2	
16.		Slovenská autobusová doprava Zvolen, akciová spoločnosť, Zvolen	8	
17.		Slovenská autobusová doprava Žilina , akciová spoločnosť, Žilina	3	
18.		Beloutour Štrba Jozef, Dolný Kubín	2	
19.		EJZA TOUR Jaroslav Zambera, Snina	2	
20.		Hačinský Jozef, Stará Bystrica	5	
21.		Ka - Lo Kanderka Jozef, Bobrov	2	
22.		L + J MORE, Bardejov	4	
23.		Maják František, Čadca - Žarec	6	
24.		MOLITORIS, TIR-BUS EXPRESS, s.r.o., Tvrdošín	8	
25.		PA - RE BUS Ján Remeň, Banská Bystrica	2	
26.		Pazdera Ondrej, Oščadnica	4	
27.		STAS LIESEK	3	
28.		Turancar, Nitra	5	
Spolu	100	
Ako je z  tabuľky číslo 1 vidieť, pred uskutočnením predmetnej koncentrácie podiel podnikateľa FNM SR prostredníctvom SAD Bratislava na relevantnom trhu diaľkovej autobusovej dopravy na území SR bol 2 %.

Na relevantnom trhu diaľkovej autobusovej dopravy na území SR pôsobí ešte ostatných 16 dopravcov SAD, a. s., a minimálne 11 ďalších diaľkových dopravcov, ktorí sú konkurentmi dopravcu SAD Bratislava. Na relevantnom trhu diaľkovej autobusovej dopravy na území SR celkový podiel konkurentov dopravcu SAD Bratislava dosiahol výšku 98 %.

7.4. Medzinárodná autobusová doprava

V oznámení predmetnej koncentrácie účastníci konania FNM SR a BUS uviedli, že na relevantnom trhu medzinárodnej autobusovej dopravy na území SR a okolitých štátov pôsobí účastník koncentrácie FNM SR, ktorý poskytuje prostredníctvom vnútroštátneho dopravcu SAD Bratislava služby medzinárodnej autobusovej dopravy na jedenástich linkách (z Bratislavy do miest v ČR, Maďarskej republike, Talianskej republike, Holandskom kráľovstve, Spolkovej republike Nemecko, Chorvátskej republike, Spojenom kráľovstve Veľkej Británie a Severného Írska, vo Francúzskej republike a Švajčiarskej konfederácii).

Na relevantnom trhu medzinárodnej autobusovej dopravy na území SR a okolitých štátov pôsobia aj všetci vnútroštátni dopravcovia 16 SAD, a. s., a ďalší vnútroštátni súkromní dopravcovia.

Pri stanovovaní podielu na trhu medzinárodnej autobusovej dopravy na území SR a okolitých štátov úrad vychádzal zo skutočností známych úradu z jeho úradnej činnosti, konkrétne z rozhodnutia úradu číslo 2005/FH/3/1/079 zo dňa 19. 7. 2005, v ktorom sa nachádzajú odhadnuté jednotlivé trhové podiely dopravcov medzinárodnej autobusovej dopravy na území SR a okolitých štátov dosiahnuté v roku 2004 v tabuľke číslo 2.

Z nasledujúcej tabuľky číslo 2 je zrejmé, že pred uskutočnením predmetnej koncentrácie podiel podnikateľa FNM SR prostredníctvom dopravcu SAD Bratislava na relevantnom trhu medzinárodnej autobusovej dopravy na území SR a okolitých štátov bol 2 %.

Konkurentmi dopravcu SAD Bratislava na relevantnom trhu medzinárodnej autobusovej dopravy na území SR a okolitých štátov je ostatných 16 dopravcov SAD, a. s., a minimálne 10 ďalších medzinárodných dopravcov. Na relevantnom trhu medzinárodnej autobusovej dopravy na území SR a okolitých štátov celkový podiel konkurentov dopravcu SAD Bratislava dosiahol výšku 98 %.

Podiely na trhu medzinárodnej autobusovej dopravy na území SR a okolitých štátov

Tabuľka číslo 2
Poradie	Dopravca	Podiel na trhu [%]	
1.		Slovenská autobusová doprava Banskobystrická dopravná spoločnosť, akciová spoločnosť, Banská Bystrica, SR	5	
2.		Slovenská autobusová doprava Bratislava, akciová spoločnosť, Bratislava	2	
3.		Slovenská autobusová doprava Dunajská Streda, akciová spoločnosť, Dunajská Streda	3	
4.		Slovenská autobusová doprava Humenné, akciová spoločnosť, Humenné	2	
5.		SAD - Košická dopravná spoločnosť, a. s., Košice	5	
6.		SAD Liptovský Mikuláš, a. s., Liptovský Mikuláš	2	
7.		Slovenská autobusová doprava Lučenec, akciová spoločnosť, Lučenec	1	
8.		Slovenská autobusová doprava Michalovce, akciová spoločnosť, Michalovce	4	
9.		Slovenská autobusová doprava Nitra, akciová spoločnosť, Nitra	3	
10.		Slovenská autobusová doprava Nové Zámky, akciová spoločnosť, Nové Zámky	3	
11.		Slovenská autobusová doprava Poprad, akciová spoločnosť, Poprad	2	
12.		Slovenská autobusová doprava Prešov, akciová spoločnosť, Prešov	6	
13.		Slovenská autobusová doprava Prievidza, akciová spoločnosť, Prievidza	4	
14.		Slovenská autobusová doprava Trenčín, akciová spoločnosť, Trenčín	5	
15.		Slovenská autobusová doprava Trnava, akciová spoločnosť, Trnava	2	
16.		Slovenská autobusová doprava Zvolen, akciová spoločnosť, Zvolen	9	
17.		Slovenská autobusová doprava Žilina , akciová spoločnosť, Žilina	3	
18.		Connex Praha, s. r. o., Praha, ČR	6	
19.		ČSAD Vsetín, a. s., Vsetín, ČR	7	
20.		EUROLINES Česká republika, spol. s r. o., Praha, ČR	2	
21.		Granus - trans Zvolenská dopravná spoločnosť, spol. s r. o., Zvolen, SR	2	
22.		HOTLINER s.r.o., Praha, ČR	2	
23.		Katev Travel & Commercial, spol. s r. o., Praha, ČR	2	
24.		Tourbus, a. s., Brno, ČR	2	
25.		TOURBUS SLOVAKIA, s. r. o, Spišská Nová Ves, SR	2	
26.		Turancar buslines, Nitra	6	
27.		VYDOS BUS, a. s., Vyškov - město, ČR	8	
Spolu	100	
8. Postavenie na trhu

	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

8.1. MHD

	Podnikateľ FNM SR prostredníctvom SAD Bratislava pôsobí na relevantných trhoch MHD v mestách Malacky a Pezinok na šiestich linkách s podielmi na týchto trhoch po 100 %. Okrem neho na týchto trhoch nepôsobí žiadny iný dopravca.

Vzhľadom na bariéry vstupu na relevantný trh MHD uvedené v časti 6.2.1. možnosti vstupu na trh MHD tohto rozhodnutia: licenciu vydávanú na dobu určitú 8 rokov, t. j. čiastočne uzavretý vstup na trh MHD po dobu platnosti licencie; neexistenciu voľnej tvorby ceny cestovného - regulovanú tarifu cestovného; neexistenciu konkurenčných dopravcov a voľných nadbytočných kapacít; 100 %-ný podiel na trhu podnikateľa FNM SR prostredníctvom SAD Bratislava, hoci vstup na tento trh nie je finančne a odborne náročný, úrad zistil, že podnikateľ FNM SR prostredníctvom SAD Bratislava nie je vystavený podstatnej hospodárskej súťaži a vzhľadom na svoju ekonomickú silu sa môže správať nezávisle. Z uvedeného dôvodu pred uskutočnením predmetnej koncentrácie podnikateľ podnikateľ FNM SR prostredníctvom SAD Bratislava mal dominantné postavenie na relevantných trhoch MHD v mestách Malacky a Pezinok.

8.2. Prímestská autobusová doprava

Na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec pôsobí podnikateľ FNM SR prostredníctvom SAD Bratislava na 42 linkách s podielom na trhu 90 % a ďalší dvaja dopravcovia SAD, a. s., so spoločným podielom na trhu vo výške 10 %.

Ako už bolo uvedené v časti 6.2.2. možnosti vstupu na trh prímestskej autobusovej dopravy tohto rozhodnutia, na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec sa vydáva licencia na dobu určitú 8 rokov, t. j. po dobu platnosti licencie je čiastočne uzavretý vstup na trh MHD; neexistenciu voľnej tvorby ceny cestovného - regulovanú tarifu cestovného; neexistenciu voľných nadbytočných kapacít; 90 %-ný podiel na trhu podnikateľa FNM SR prostredníctvom SAD Bratislava; malého počtu konkurenčných dopravcov s nízkymi podielmi na trhu, hoci vstup na tento trh nie je finančne a odborne náročný, úrad zistil, že podnikateľ FNM SR prostredníctvom SAD Bratislava nie je vystavený podstatnej hospodárskej súťaži a vzhľadom na svoju ekonomickú silu sa môže správať nezávisle. Na základe uvedeného úrad zistil, že pred uskutočnením predmetnej koncentrácie mal podnikateľ FNM SR prostredníctvom SAD Bratislava dominantné postavenie na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec.

8.3. Diaľková autobusová doprava

	Podnikateľ FNM SR prostredníctvom SAD Bratislava pôsobí na relevantnom trhu diaľkovej autobusovej dopravy na území SR na šiestich linkách s podielom na trhu 2 %, ďalej na tomto relevantnom trhu pôsobí 16 SAD, a. s., a minimálne 11 ďalších diaľkových dopravcov (viď tabuľku číslo 1 v časti 7.3. podiely na trhu diaľkovej autobusovej dopravy tohto rozhodnutia).

Vzhľadom na bariéry vstupu na relevantný trh diaľkovej autobusovej dopravy na území SR opísané v časti 6.2.3. možnosti vstupu na trh diaľkovej autobusovej dopravy tohto rozhodnutia: existenciu voľnej tvorby tarify cestovného; finančne a odborne nenáročný vstup na tento relevantný trh; 2 %-ný podiel na trhu podnikateľa FNM SR prostredníctvom SAD Bratislava; licenciu vydávanú na dobu určitú 8 rokov, t. j. čiastočne uzavretý vstup na trh MHD po dobu platnosti licencie a neexistenciu voľných nadbytočných kapacít, úrad zistil, že podnikateľ FNM SR prostredníctvom SAD Bratislava bol vystavený podstatnej hospodárskej súťaži zo strany minimálne 26-tich vnútroštátnych diaľkových dopravcov a vzhľadom na jeho ekonomickú silu sa nemohol správať nezávisle. Z uvedeného dôvodu pred uskutočnením predmetnej koncentrácie nemal podnikateľ FNM SR prostredníctvom SAD Bratislava pred uskutočnením predmetnej koncentrácie dominantné postavenie na relevantnom trhu diaľkovej autobusovej dopravy na území SR.

8.4. Medzinárodná autobusová doprava

	Na relevantnom trhu medzinárodnej autobusovej dopravy pôsobí podnikateľ FNM SR prostredníctvom SAD Bratislava na jedenástich linkách s podielom na trhu 2 %, 16 SAD, a. s., a minimálne ďalších 10 medzinárodných dopravcov (viď tabuľku číslo 2 v časti 7.2. podiely na trhu medzinárodnej autobusovej dopravy tohto rozhodnutia).

Ako vyplýva z časti 6.2.4. možnosti vstupu na trh medzinárodnej autobusovej dopravy tohto rozhodnutia, na relevantnom trhu medzinárodnej autobusovej dopravy na území SR a okolitých štátov existuje voľná tvorba ceny cestovného; vstup na tento relevantný trh nie je finančne náročný; 2 %-ný podiel na trhu podnikateľa FNM SR prostredníctvom SAD Bratislava; aj napriek vyššie opísaným právnym bariéram vstupu na trh (jedna licencia vydaná na jednu autobusovú linku na dobu určitú 5 rokov) a z tohto dôvodu čiastočne uzavretým vstupom na tento relevantný trh po dobu platnosti licencie a neexistencie voľných nadbytočných kapacít úrad zistil, že podnikateľ FNM SR prostredníctvom SAD Bratislava boli vystavený podstatnej hospodárskej súťaži minimálne 25-tich medzinárodných dopravcov a vzhľadom na jeho ekonomickú silu sa nemohol správať nezávisle. Na základe uvedeného úrad zistil, že pred uskutočnením predmetnej koncentrácie nemal podnikateľ FNM SR prostredníctvom SAD Bratislava dominantné postavenie na relevantnom trhu medzinárodnej autobusovej dopravy na území SR a okolitých štátov.

9. Dopad koncentrácie na hospodársku súťaž

Účastníci konania FNM SR a BUS ako dôvod koncentrácie uviedli nasledovné:

	„Dôvodom koncentrácie je zabránenie úpadku spoločnosti SAD Bratislava a následnému prepúšťaniu jej zamestnancov, ako aj zabezpečenie kvalitatívneho rastu poskytovaných služieb autobusovej dopravy, a tým dosiahnutie konkurencie-schopnosti spoločnosti SAD Bratislava na relevantných trhoch, ktorá je po vstupe SR do Európskej únie nevyhnutná. Spoločnosť BUS sa na základe Zmluvy zaviazala, že finančné prostriedky umiestnené do spoločnosti SAD Bratislava za účelom zvýšenia základného imania použije na modernizáciu autobusov.“
 
	Ako vyhodnotenie účinkov predmetnej koncentrácie účastníci konania FNM SR a BUS uviedli nasledujúce:

„Rýchlou obnovou starého vozidlového parku dôjde k zvýšeniu spoľahlivosti a bezpečnosti dopravy, k celkovému zníženiu jej nákladnosti a skvalitneniu poskytovaných služieb v tuzemsku aj v zahraničí, čím sa zabezpečí aj konkurencieschopnosť spoločnosti SAD Bratislava na trhu. Predmetná koncentrácia nebude mať podstatný vplyv na zamestnanosť, žiadny dopad na dodávateľov a odberateľov na definovaných relevantných trhoch. Koncentráciou nedochádza k zmene cenovej úrovne služieb poskytovaných spoločnosťou SAD Bratislava, ktorá bola pred koncentráciou. Cenová stratégia spoločnosti BUS je snaha o udržanie aktuálnych cien služieb poskytovaných spoločnosťou SAD Bratislava aj po koncentrácii za súčasného zvyšovania kvality poskytovaných služieb.“

	Vzhľadom na to, že predmetná koncentrácia nemá ovplyvnený trh, t. j. relevantný trh, na ktorom pôsobia dvaja účastníci koncentrácie alebo viacerí účastníci koncentrácie, úrad posudzoval dopad predmetnej koncentrácie na hospodársku súťaž na jednotlivých definovaných trhoch, na ktorých pôsobí SAD Bratislava: MHD v mestách Malacky a Pezinok; prímestskej autobusovej dopravy na regionálnom území okresov Bratislava, Malacky, Pezinok a Senec; diaľkovej autobusovej dopravy na území SR a medzinárodnej autobusovej dopravy na území SR a okolitých štátov.
Úrad vychádzal z informácií a podkladov zaslaných účastníkmi konania FNM SR a BUS, ustanovení zákona č. 168/1996 Z. z. a Výmeru, pričom vzal do úvahy nasledovné:

9.1. MHD

Na relevantných trhoch MHD v mestách Malacky a Pezinok má podnikateľ FNM SR prostredníctvom SAD Bratislava podiely na trhu vo výške po 100 %, zatiaľ čo podnikateľ BUS v rokoch 2004 a 2005 nepodnikal a spoločnosti skupiny HB Reavis pôsobili v oblastiach stavebného manažmentu a realitnej činnosti. Podnikateľské činnosti účastníkov koncentrácie FNM SR prostredníctvom SAD Bratislava a BUS sú z horizontálneho aj vertikálneho hľadiska úplne odlišné.
Po uskutočnení posudzovanej koncentrácie sa síce zníži počet samostatne rozhodujúcich subjektov, ale počet subjektov na tomto trhu sa nezmení; podiel na tomto relevantnom trhu nezmení; štruktúra trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmení sa finančne a odborne nenáročný vstup na trh pre domácich podnikateľov.

Vzhľadom na vyššie uvedené úrad zistil, že po uskutočnení predmetnej koncentrácie sa situácia na relevantných trhoch MHD v mestách Malacky a Pezinok nezmení, a preto sa po uskutočnení predmetnej koncentrácie neposilní dominantné postavenie podnikateľov FNM SR a BUS prostredníctvom SAD Bratislava na relevantných trhoch MHD v mestách Malacky a Pezinok a predmetná koncentrácia neovplyvní hospodársku súťaž na týchto relevantných trhoch.

9.2. Prímestská autobusová doprava

Podnikateľ FNM SR prostredníctvom SAD Bratislava má 90 %-ný podiel na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec, zatiaľ čo podnikateľ BUS v rokoch 2004 a 2005 nepodnikal a spoločnosti skupiny HB Reavis pôsobili v oblastiach stavebného manažmentu a realitnej činnosti. Keďže aktivity účastníkov koncentrácie FNM SR prostredníctvom SAD Bratislava a BUS sú z horizontálneho aj vertikálneho hľadiska úplne odlišné, podiel na tomto relevantnom trhu sa koncentráciou nezmení.
Po uskutočnení posudzovanej koncentrácie sa zníži počet samostatne rozhodujúcich subjektov, ale počet subjektov na tomto trhu sa nezmení; podiel na tomto relevantnom trhu nezmení; štruktúra trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmení sa finančne a odborne nenáročný vstup na trh pre domácich podnikateľov.

 Na základe vyššie uvedených dôvodov úrad zistil, že po uskutočnení predmetnej koncentrácie sa situácia na relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec nezmení a vzhľadom na to sa po uskutočnení predmetnej koncentrácie neposilní dominantné postavenie podnikateľov FNM SR a BUS prostredníctvom SAD Bratislava na definovanom relevantnom trhu prímestskej autobusovej dopravy na regionálnom území okresov Bratislava, Malacky, Pezinok a Senec a predmetná koncentrácia neovplyvní hospodársku súťaž na tomto relevantnom trhu.

9.3. Diaľková autobusová doprava

Na relevantnom trhu diaľkovej autobusovej dopravy na území SR má podnikateľ FNM SR prostredníctvom SAD Bratislava podiely na trhu vo výške po 2 %, zatiaľ čo podnikateľ BUS v rokoch 2004 a 2005 nepodnikal a spoločnosti skupiny HB Reavis pôsobili v oblastiach stavebného manažmentu a realitnej činnosti. Podnikateľské činnosti účastníkov koncentrácie FNM SR prostredníctvom SAD Bratislava a BUS sú z horizontálneho aj vertikálneho hľadiska úplne odlišné.
Na relevantnom trhu diaľkovej autobusovej dopravy na území SR sa po uskutočnení posudzovanej koncentrácie zníži počet samostatne rozhodujúcich subjektov, ale počet subjektov na tomto trhu sa nezmení; naďalej bude pôsobiť konkurencia vnútroštátnych diaľkových dopravcov; štruktúra trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmenia sa nízke bariéry vstupu na trh a ani finančne a odborne nenáročný vstup na trh pre domácich podnikateľov.

Vychádzajúc z vyššie uvedených skutočností úrad zistil, že po uskutočnení predmetnej koncentrácie podnikatelia FNM SR a BUS prostredníctvom SAD Bratislava získajú 2 %-ný podiel na relevantnom trhu diaľkovej autobusovej dopravy na území SR, títo podnikatelia budú naďalej vystavení podstatnej súťaži a nebudú sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľov FNM SR a BUS prostredníctvom SAD Bratislava na relevantnom trhu diaľkovej autobusovej dopravy na území SR a predmetná koncentrácia neovplyvní hospodársku súťaž na tomto relevantnom trhu.

9.4. Medzinárodná autobusová doprava

Podnikateľ FNM SR prostredníctvom SAD Bratislava má 2 %-ný podiel na relevantnom trhu medzinárodnej autobusovej dopravy na území SR a okolitých štátov, zatiaľ čo podnikateľ BUS v rokoch 2004 a 2005 nepodnikal a spoločnosti skupiny HB Reavis pôsobili v oblastiach stavebného manažmentu a realitnej činnosti. Keďže podnikateľské činnosti účastníkov koncentrácie FNM SR prostredníctvom SAD Bratislava a BUS sú z horizontálneho aj vertikálneho hľadiska úplne odlišné, podiel na tomto relevantnom trhu sa koncentráciou nezmení.
Po uskutočnení predmetnej koncentrácie na relevantnom trhu medzinárodnej autobusovej dopravy na území SR a okolitých štátov sa zmenia podnikatelia vykonávajúci kontrolu, ale počet subjektov na tomto trhu sa nezmení; naďalej bude pôsobiť konkurencia medzinárodných dopravcov; štruktúra tohto definovaného relevantného trhu sa nezmení; neposilnia sa existujúce bariéry vstupu na trh; nevytvoria sa nové bariéry vstupu na trh; nezmenia sa nízke bariéry vstupu na tento relevantný trh a ani sa nezmení finančne nenáročný vstup na trh pre tuzemských aj zahraničných podnikateľov.

Vzhľadom na uvedené úrad zistil, že po uskutočnení predmetnej koncentrácie podnikatelia FNM SR a BUS prostredníctvom SAD Bratislava získajú 2 %-ný podiel na trhu, budú naďalej vystavení podstatnej súťaži a nebudú sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľov FNM SR a BUS prostredníctvom SAD Bratislava na definovanom relevantnom trhu medzinárodnej autobusovej dopravy na území SR a okolitých štátov a predmetná koncentrácia neovplyvní hospodársku súťaž na tomto relevantnom trhu.

10. Záver

Vzhľadom na zistenia uvedené v časti 9. dopad koncentrácie na hospodársku súťaž tohto rozhodnutia úrad zistil, že po uskutočnení predmetnej koncentrácie sa zmenia podnikatelia vykonávajúci kontrolu, ale počet subjektov na tomto trhu sa nezmení; podiely na definovaných relevantných trhoch sa nezmenia; na relevantných trhoch MHD v mestách Malacky a Pezinok a prímestskej autobusovej dopravy na regionálnom území okresov Bratislava, Malacky, Pezinok a Senec sa neposilní dominantné postavenie podnikateľov FNM SR a BUS prostredníctvom SAD Bratislava; na relevantných trhoch diaľkovej autobusovej dopravy na území SR a medzinárodnej autobusovej dopravy na území SR a okolitých štátov sa nevytvorí dominantné postavenie podnikateľov FNM SR a BUS prostredníctvom SAD Bratislava; štruktúra relevantných trhov sa nezmení; neposilnia sa existujúce bariéry vstupu na tieto trhy; nevytvoria sa nové bariéry vstupu na tieto trhy; nezmenia sa náklady vstupu na tieto trhy.

Po preskúmaní dopadu predmetnej koncentrácie na štyroch definovaných relevantných trhoch úrad dospel k záveru, že koncentrácia podnikateľov FNM SR a BUS nevytvára alebo neposilňuje dominantné postavenie, dôsledkom ktorého sú významné prekážky efektívnej súťaže na relevantných trhoch MHD v mestách Malacky a Pezinok, prímestskej autobusovej dopravy na regionálnom území okresov Bratislava, Malacky, Pezinok a Senec, diaľkovej autobusovej dopravy na území SR a medzinárodnej autobusovej dopravy na území SR a okolitých štátov.

Podľa § 12 ods. 8 zákona rozhodnutie, ktoré úrad vydá podľa § 12 ods. 1 až 3 zákona, sa vzťahuje aj na obmedzenie súťaže, ktoré s koncentráciou priamo súvisia a sú nevyhnutné na jej uskutočnenie.

	Podľa § 33 zákona úrad listom číslo 4009/PMÚ SR/2005 zo dňa 20. 7. 2005 podal účastníkom konania FNM SR a BUS informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

	Účastník konania FNM SR sa vyjadril v liste, zaevidovanom úradom pod číslom 4010/2005 dňa 20. 7. 2005, že nemá námietky k obsahu rozhodnutia úradu.
	Účastník konania BUS listom, zaevidovaným úradom pod číslom 4071/2005 dňa 21. 7. 2005, vyjadril súhlas s podkladom rozhodnutia úradu, k spôsobu jeho zistenia a k záverom prešetrovania úradu vo veci predmetnej koncentrácie.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií
Rozhodnutie sa doručí:

Law & Trust - advokátska kancelária, spol. s r. o.
Mgr. Marcel Sedlák
konateľ
Mlynské Nivy 43
821 09  Bratislava 2

JUDr. Slavomír Jurč
Fond národného majetku Slovenskej republiky
Drieňová 27
821 01  Bratislava 2